പെറ്റു പെരുകി തെരുവുനായക്കൂട്ടങ്ങള് ശുനകപുരമായി മാറുന്ന ബ്രഹ്മപുരം കാക്കനാട്: തെരുവുനായകള് പെറ്റുപെരുകിയതോടെ ബ്രഹ്മപുരത്തിന്റെ പേര് ശുനകപുരമായി മാറുന്നു.കൊച്ചി നഗരസഭ 2005 ല് ബ്രഹ്മപുരം പാലത്തിനു തെക്കുഭാഗത്തുള്ള ചെല്ലിപ്പാടത്ത് മാലിന്യ സംസ്കരണ പ്ലാന്റ് സ്ഥാപിച്ചതോടെയാണ് തെരുവുനായകളുടെ വിളയാട്ട കേന്ദ്രമായി ബ്രഹ്മപുരവും മാറിയത്.കൊച്ചി കോര്പ്പറേഷനു കീഴില് വരുന്ന വിവിധ ഡിവിഷനുകളില് നിന്നായി 250 ടണ്ണിലധികം പ്ലാസ്റ്റിക് ജൈവ മാലിന്യങ്ങളാണ് ബ്രഹ്മപുരത്തേക്ക് ദിവസേനയെത്തുന്നത്.ഇന്ഫോപാര്ക്ക് മുതല് കരിമുകള് വരെയുള്ള റോഡിന്റെ ഇരുവശവും വലിച്ചെറിയപ്പെടുന്ന ജൈവ മാലിന്യങ്ങളില് കോഴിക്കടകളില് നിന്നുള്ള വേസ്റ്റും, അറവുമാലിന്യങ്ങളും ഉള്പ്പെടും. രാപ്പകല് ഭേദമില്ലാതെ തെരുവ് നായക്കൂട്ടങ്ങള് ഇവിടങ്ങളില് വിഹരിച്ചു തുടങ്ങിയതോടെ കാല്നടയാത്രക്കാരും, ഇരുചക്രവാഹനയാത്രികരും ഒരുപോലെ ഭീതിയിലാണ്. കളമശ്ശേരി,ആലുവ, തൃപ്പൂണിത്തുറ, തൃക്കാക്കര നഗരസഭകളില് നിന്നുള്ള മാലിന്യങ്ങളും ബ്രഹ്മപുരത്താണ് സംസ്കരിക്കുന്നത്. ഇവിടങ്ങളില് നിന്നും പിടികൂടപ്പെടുന്ന തെരുവുനായകളെ ഇരുമ്ബു കൂടുകളിലാക്കി രാത്രി കാലങ്ങളില് ബ്രഹ്മപുരത്ത് തുറന്നു വിടുന്നതായും ആക്ഷേപമുണ്ട്. ഡീസല് വൈദ്യുതി നിലയം, മെമ്ബര് പടി എന്നിവിടങ്ങളിലും തെരുവു നായശല്യം അതിരൂക്ഷമാണ്. പാടത്തിക്കര മേഖലകളില് വളര്ത്തുമൃഗങ്ങളെയും, മനുഷ്യരേയും നിരന്തരം തെരുവുനായകള് ആക്രമിക്കുന്നുണ്ട്. ഒരാഴ്ച മുന്പ് ഇവിടങ്ങളില് തെരുവുനായകളുടെ കൂട്ട ആക്രമണത്തില് ഒന്പതോളം ആടുകളാണ് ചത്തൊടുങ്ങിയത് ജില്ലാ പഞ്ചായത്തിന്റെ ഫണ്ടില് നിന്നും ലക്ഷങ്ങള് മുടക്കി വര്ഷങ്ങള്ക്ക് മുന്പ് ബ്രഹ്മപുരത്ത് സ്ഥാപിച്ച നായകളുടെ വന്ധ്യംകരണ കേന്ദ്രവും ഇപ്പോള് പ്രവര്ത്തനരഹിതമാണ്. 2005 ല് കോടികള് മുടക്കിസ്ഥാപിച്ച ബ്രഹ്മപുരംപ്ലാന്റിലേക്ക് പ്ലാസ്റ്റിക്, ജൈവമാലിന്യങ്ങള് നിറച്ച അമ്ബതോളം ടിപ്പര്ലോറികളാണ് നിത്യവും എത്തുന്നത്. അതേസമയം പേവിഷബാധ മാരകമാണെന്ന ആരോഗ്യ വിഭാഗത്തിന്റെ ബോധവല്ക്കരണ പോസ്റ്ററുകള് രണ്ടാഴ്ച മുന്പാണ് എറണാകുളം ജനറല് ആശുപത്രിയില് ജില്ലാകലക്ടര് ജാഫര് മാലിക് പ്രകാശനം ചെയ്തത്. ഇതിനായി ചെലവഴിക്കപ്പെടുന്ന പണത്തിന്റെ പകുതി പോലുംവേണ്ട തെരുവുനായകളുടെ വന്ധ്യംകരണത്തിനെന്നതാണ് യാഥാര്ത്ഥ്യം.